Vážení kolegovia,

situácia súvisiaca s pandémiou je náročná pre celú našu spoločnosť, obzvlášť pre zdravotníctvo.  V týchto dňoch, počas druhej vlny pandémie sme očakávali, že komorou vypracované návrhy vytvorenia infekčných zubných ambulancií minimálne v krajských mestách s plnou podporou štátu a zdravotných poisťovní, ktoré sme predložili v dobe prvej vlny pandémie ministerstvu zdravotníctva už budú realitou. Verili sme,  že nebudeme v týchto dňoch riešiť na komore otázku kde ošetrovať karanténnych a COVID pozitívnych pacientov.

Žiaľ, ako obvykle, štát opäť presúva svoju zodpovednosť na ambulantných poskytovateľov zdravotnej starostlivosti, preto sme začali uskutočňovať na komore nasledovné kroky:

* Prezidenti RKZL analyzujú a zisťujú možnosti a ochotu ošetrovania infikovaných pacientov u poskytovateľov zubno-lekárskej starostlivosti a u poskytovateľov LSPP v konkrétnom regióne.
* Prezidenti RKZL s príslušnou  VUC dohodnú  postup pri zriadení (vyčlenení) karanténnych ambulancií a ich podporu zo strany VUC.
* Prezident SKZL bude rokovať s generálnymi riaditeľmi zdravotných poisťovní o požiadavke na  adekvátne navýšené ohodnotenie výkonu pri ošetrovaní karanténnych a COVID  pacientov, ktoré bude vychádzať z  regionálnych požiadaviek.
* Prezident SKZL dnes rokoval so štátnym tajomníkom MZ SR k vyššie navrhovaným riešeniam komory a zároveň požiadal o podporu pri ich realizácii.

O dosiahnutých riešeniach vás budeme v krátkom čase informovať.

AKTUÁLNE INFO

* počas pandémie stále ošetrujeme pacientov podľa aktuálneho [Metodického usmernenia HO MZ SR](https://www.skzl.sk/storage/clanky/Aktuality/COVID-19/MU_zubn___lek__rstvo_COVID_-3_verzia_-_aktualizovan___20__5__2020.pdf)
* **NEZABUDNITE: všetci pacienti sa objednávajú telefonicky, vstupujú s rúškom, vyplnia** [**Čestné vyhlásenie pacienta**](https://www.skzl.sk/storage/clanky/Aktuality/COVID-19/__estn___vyhl__senie_pacienta_-_upraven___7__7__2020.pdf)**, meriame im teplotu, dôkladne si musia umyť a dezinfikovať ruky.**
* **za dodržiavanie protiepidemických nariadení je zodpovedný prevádzkovateľ.**

INFORMUJTE NÁS o problémoch vo Vašom regióne emailom na adrese: [koronaskzl@skzl.sk](mailto:koronaskzl@skzl.sk).

V najbližších dňoch vám zašleme DOTAZNÍK, výsledky ktorého  bude SKZL potrebovať  pre efektívne presadzovanie požiadaviek zubných lekárov.

Potrebujeme poznať Váš názor. Sledujte si preto prosím  svoje e-mailové schránky.

Váš Igor Moravčík